ตลท.จับ EARTH ขึ้น H รอบเช้านี้ สั่งชี้แจงกรณีเบี้ยวหนี้เพิ่มเติม
ตลท.ขึ้นเครื่องหมาย H หลักทรัพย์ของ EARTH ภาคเช้าวันนี้ (15 มิ.ย.) สั่งผลระทบต่อฐานะการเงินและผลการดำเนินงานของบริษัทหลังผิดนัดชำระหนี้
15 มิ.ย. 2560

ผู้สื่อข่าวรายงานว่า วันนี้ (15 มิ.ย.) เวลา 9.01 น. บริษัท เอ็นเนอร์ยี่ เอิร์ธ จำกัด (มหาชน) หรือ EARTH ชี้แจงเพิ่มเติมกรณีที่บริษัทผิดนัดชำระหนี้ตั๋วแลกเงินว่า ในช่วงที่ผ่านมาบริษัทไม่เคยมีประวัติค้างชำระหนี้ไม่ว่าจะเงินต้นหรือดอกเบี้ยหรือชำระหนี้ล่าช้า แต่อย่างไรก็ตาม เมื่อช่วงปลายเม.ย.60 สถาบันการเงินแห่งหนึ่งได้แจ้งบริษัทให้ระงับการใช้วงเงินชั่วคราวและลดภาระหนี้ที่มีต่อสถาบันการเงินดังกล่าวให้เหลือ 5,000 ล้านบาท โดยมีผลทันที
อีกทั้งบริษัทได้วางแผนออกหุ้นกู้ 5,000 ล้านบาท ซึ่งเป็นไปตามแผนการจัดหาวงเงินหมุนเวียนเพิ่มเติม เพื่อชำระเงินกู้ประมาณ 3,500 ล้านบาท ส่วนที่เหลือจะเป็นเงินหมุนเวียนของบริษัทแต่หุ้นกู้ดังกล่าวยังไม่ได้รับการพิจารณาจากสถาบันการเงิน
โดยต่อมาในพ.ค.60 สถาบันการเงินดังกล่าวได้ล็อคบัญชีทั้งหมดของบริษัทที่มีกับสถาบันการเงิน ทั้งที่บริษัทยังมิได้ผิดนัดชำระหนี้หรือผิดเงื่อนไขกับทางสถาบันการเงินแต่อย่างใด ทำให้บริษัทขาดสภาพคล่องและไม่สามารถหาแหล่งเงินทุนสำรองได้ทัน
รวมทั้งประกอบกับในช่วงระหว่างเดือนมกราคมจนถึงปัจจุบัน บริษัทได้ชำระหนี้ตั๋วแลกเงิน 4,122 ล้านบาท จากสาเหตุข้างต้น ทำให้บริษัทสูญเสียสภาพคล่อง และผิดนัดชำระหนี้ตัวแลกเงินในที่สุด ทั้งนี้ผลกระทบของการผิดนัดชำระหนี้ตามตั๋วแลกเงินที่อาจมีต่อหนี้อื่น เช่น หุ้นกู้ที่บริษัทท่านได้ออกและเสนอขาย และหนี้เงินกู้ยืมจากสถาบันการเงิน เป็นต้น
โดยวันที่ 14 มิ.ย.60 บริษัทมีภาระหนี้ที่ผิดนัดชำระกับสถาบันการเงินรวมจำนวน 717,504,097.97 บาทเข้าเงื่อนไขของการผิดนัดชำระหนี้หุ้นกู้ของบริษัทครั้งที่ 1/2558 ครบกำหนดไถ่ถอนปี พ.ศ. 60 และหุ้นกู้ของบริษัทครั้งที่ 1/2559 ครบกำหนดไถ่ถอนปี พ.ศ.62 ซึ่งบริษัทจะแจ้งนายทะเบียนหุ้นกู้ถึงเหตุผิดนัดดังกล่าวต่อไป
ส่วนสถาบันการเงินอื่นได้พิจารณาทบทวนวงเงินสินเชื่อทั้งหมดของบริษัทอีกครั้ง ทำให้บริษัทไม่สามารถใช้วงเงินสินเชื่อกับสถาบันการเงินได้ รวมทั้งไม่สามารถออกตราสารหนี้ประเภทตั๋วแลกเงินฉบับใหม่เพื่อทดแทนตั๋วแลกเงินฉบับเดิมที่จะถึงกำหนดชำระ
ขณะเดียวกันบริษัทถูกลดระดับความน่าเชื่อถือจากคู่ค้าทั้งในและต่างประเทศ ซึ่งทำให้บริษัทต้องดำเนินธุรกรรมต่างๆ ในรูปแบบเงินสดมากขึ้นและส่งผลกระทบต่อการบริหารสภาพคล่องทางการเงินของบริษัท
อย่างไรก็ตาม บริษัทอยู่ระหว่างหาแนวทางแก้ไขปัญหาอย่างเป็นรูปธรรม หากมีแนวทางที่ชัดเจนบริษัทจะแจ้งให้สำนักงานทราบต่อไป
 
ขณะที่ล่าสุด เมื่อเวลา 9.30 น. ตลาดหลักทรัพย์แห่งประเทศไทย (ตลท.) ขึ้นเครื่องหมาย H หลักทรัพย์ของ EARTH ในรอบเช้าวันนี้ (15 มิ.ย.) โดยตลท.ขอให้บริษัทชี้แจงเพิ่มเติมว่า ปัจจุบันบริษัทยังคงสามารถดำเนินธุรกิจตามปกติหรือไม่ และผลระทบต่อฐานะการเงินและผลการดำเนินงานของบริษัทอย่างไร